## Rješenje Hrvatske agencije za poštu i elektroničke komunikacije klasa: UP/I-344-08/09-01/54, urbroj: 376-09-09-02 od 21. listopada 2009.

### NN 144/2009 (2.12.2009.), Rješenje Hrvatske agencije za poštu i elektroničke komunikacije klasa: UP/I-344-08/09-01/54, urbroj: 376-09-09-02 od 21. listopada 2009.

144 02.12.2009 Rješenje Hrvatske agencije za poštu i elektroničke komunikacije klasa: UP/I-344-08/09-01/54, urbroj: 376-09-09-02 od 21. listopada 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3537

Na temelju članka 114. stavka 1. točke 10., i stavka 6. Zakona o elektroničkim komunikacijama (»Narodne novine« br. 73/08, dalje u tekstu: ZEK), nakon provedenog postupka stručnog nadzora nad pravnom osobom RADIO NARONA d.o.o., Metković, Kralja Zvonimira 4/1, radi pridržavanja uvjeta utvrđenih u dozvoli za uporabu radiofrekvencijskog spektra, nadzornik elektroničkih komunikacija donosi

RJEŠENJE

I. Nalaže se pravnoj osobi Radio Narona d.o.o. da bez odlaganja uskladi odašiljačke parametre radijske postaje s parametrima utvrđenim u dozvoli broj RT-00340/2008, i to da vrati dopuštenu snagu odašiljača na snagu 170 W i smjer maksimalnog zračenja antene u 325°.

II. Izvršenje rješenja započinje dostavom rješenja pravnoj osobi Radio Narona d.o.o. Metković, Kralja Zvonimira 4/1.

III. Ovo rješenje objavit će se u »Narodnim novinama« i na službenim stranicama Hrvatske agencije za poštu i elektroničke komunikacije (dalje u tekstu: HAKOM).

Obrazloženje

Pravna osoba Radio Narona d.o.o iz Metkovića (dalje: ovlaštenik) ima dozvolu za radijsku postaju za odašiljanje radijskog ili televizijskog programa br. RT-00340/2008 prema kojoj se lokacija radijske postaje nalazi u objektu Gradina u Opuzenu. Prema dozvoli dopuštena snaga odašiljača iznosi 170 W, a glavni smjerovi zračenja 325°.

Na temelju redovnih mjerenja koje provodi nadzornik elektroničkih komunikacija uočena su odstupanja u razini signala FM odašiljača ovlaštenika, zbog čega je nadzornik odlučio provesti postupak stručnog nadzora nad ovlaštenikom.

U postupku stručnog nadzora 14. listopada 2009. obavljen je tehnički pregled radijske postaje. Tijekom pregleda utvrđeno je da je snaga odašiljača povećana sa 170 W na 770 W. Također je utvrđeno da je smjer maksimalnog zračenja antene u 25°, a ne 325°.

Direktor ovlaštenika, g. Jure Majić, izjavio je kako je promjenu snage izvršio bivši direktor, g. Nino Erceg, a zakretanje antene izvršio je on osobno. Također je izjavio kako nije znao da se odašiljački parametri ne smiju samovoljno mijenjati.

O provedenom stručnom nadzoru sastavljen je zapisnik koji je potpisao direktor ovlaštenika, i na koji nije bilo primjedbe.

Iz utvrđenih činjenica proizlazi da je ovlaštenik neovlašteno izvršio promjene paremetara iz dozvole RT-00340/2008 za radijsku postaju na lokaciji Gradina u Opuzenu.

Slijedom navedenog, nadzornik elektroničkih komunikacija je sukladno članku 114. stavak 1. točka 10. i stavka 6. ZEK-a odlučio kao u točki I. ovog rješenja.

Na temelju članka 116. stavka 1. ZEK-a ovlaštenik je dužan postupiti po rješenju nadzornika elektroničkih komunikacija. U suprotnom, bit će mu izrečena upravna mjera u novčanom iznosu u visini do dvadesetostruke prosječne plaće u Republici Hrvatskoj u proteklom tromjesečju. Svaka sljedeća upravna mjera izriče se u dvostrukom iznosu, sve sukladno članku 116. stavcima 4. i 5. ZEK-a.

Na temelju članka 14. stavka 4. ZEK-a ovo rješenje objavit će se na službenim stranicama HAKOM-a te u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-08/09-01/54

Urbroj: 376-09-09-02 IM/AB

Zagreb, 21. listopada 2009.

Nadzornik
elektroničkih komunikacija
Ante Botica, dipl. ing. el., v. r.

Rješenje, NN 144/2009-3537